Na temelju članka 15. stavka 2. Zakona o javnoj nabavi (Narodne novine, broj 120/16 i 114/22) i članka 28. Statuta Pučkog otvorenog učilišta Dugo Selo, Upravno vijeće, na 11. sjednici održanoj dana 14. srpnja 2025., donosi

# **PRAVILNIK**

**o provedbi postupaka jednostavne nabave**

* 1. **OPĆE ODREDBE**

# **Članak 1.**

U svrhu poštivanja osnovnih načela javne nabave te zakonitog, ekonomičnog, namjenskog i svrhovitog trošenja sredstava Pučkog otvorenog učilišta Dugo Selo, ovim se Pravilnikom uređuje postupak koji prethodi ugovornom odnosu za nabavu roba i usluga procijenjene vrijednosti do 26.540,00 eura te nabavu radova procijenjene vrijednosti do 66.360,00 eura (u daljnjem tekstu: jednostavna nabava), za koje sukladno odredbama Zakona o javnoj nabavi (u daljnjem tekstu: Zakon), ne postoji obveza provedbe postupka javne nabave, već pitanje nabave tih vrijednosti Naručitelj uređuje internim aktom.

Ovim Pravilnikom uređuje se način postupanja, obveze i odgovornost Pučkog otvorenog učilišta Dugo Selo u procesu pripreme, provedbe i ugovaranja nabave jednostavne vrijednosti.

U provedbi postupaka jednostavne nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o prostornom uređenju, Zakon o gradnji i dr.).

Ravnatelj je dužan osigurati provođenje jednostavne nabave na učinkovit i transparentan način uz ekonomično i svrhovito trošenje sredstava za nabavu.

Svi postupci jednostavne nabave moraju biti usklađeni s Planom nabave Naručitelja.

Vrijednost radova ili određene količine robe i usluga ne smiju se dijeliti s namjerom izbjegavanja primjene Zakona ili pravila koja vrijede prema procijenjenoj vrijednosti.

* 1. **TEMELJNI POJMOVI**

# **Članak 2.**

Pojedini pojmovi u smislu ovog Pravilnika imaju sljedeća značenja:

1. Plan nabave je dokument koji Naručitelj donosi za poslovnu godinu sukladno odredbama Zakona o javnoj nabavi.
2. Naručitelj je Pučko otvoreno učilište Dugo Selo.
3. Ponuditelj je gospodarski subjekt koji je pravodobno dostavio ponudu.
4. Ugovor o nabavi je naplatni ugovor sklopljen u pisanom obliku između jednog ili više ponuditelja i Naručitelja i čiji je predmet nabave izvođenje radova, isporuka robe ili pružanje usluga.
5. Ugovor o nabavi radova je ugovor čiji je predmet: izvođenje ili projektiranje i izvođenje radova.
6. Ugovor o nabavi robe je ugovor čiji je predmet kupnja, leasing, najam, zakup ili kupnja na otplatu, s mogućnošću ili bez mogućnosti kupnje robe, a koji može obuhvaćati postavljanje i instalaciju robe kao sporedni predmet.
7. Ugovor o nabavi usluga je ugovor čiji su predmet pružanje usluga osim onih iz točke 6. ovog članka.
8. Gospodarski subjekt je fizička ili pravna osoba ili zajednica tih osoba koji na tržištu nudi izvođenje radova, isporuku robe ili pružanje usluga.
9. Načela jednostavne nabave su načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što je načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti te načelo ekonomičnog trošenja.
   1. **SPRJEČAVANJE SUKOBA INTERESA**

# **Članak 3.**

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

* 1. **POKRETANJE POSTUPKA JEDNOSTAVNE NABAVE**

# **Članak 4.**

Pripremu i provedbu postupaka nabave procijenjene vrijednosti jednake ili veće od 2.650,00 eura (bez PDV-a), a manje od 26.540,00 eura (bez PDV-a) za robu i usluge odnosno manje od 66.360,00 eura (bez PDV-a) za radove, provode ovlašteni predstavnici Naručitelja, koje Odlukom o početku postupka nabave imenuje Ravnatelj.

Odluka o početku postupka jednostavne nabave sadrži podatke o:

1. predmetu nabave,
2. evidencijskom broju nabave,
3. procijenjenoj vrijednosti nabave (bez PDV-a),
4. roku završetka izvođenja radova, isporuke robe ili pružanja usluge,
5. uvjetima plaćanja,
6. ovlaštenim predstavnicima Naručitelja koji sudjeluju u pripremi, provedbi postupka nabave i analizi ponuda,
7. gospodarskim subjektima (naziv, adresa, e-mail adresa) kojima će se uputiti poziv na dostavu ponude i/ili navod o objavi poziva u elektroničkom oglasniku javne nabave i/ili na web stranicama Naručitelja.

U pripremi i provedbi postupka ovlašteni predstavnici Naručitelja obvezni su i ovlašteni:

* dogovoriti uvjete vezane uz predmet nabave, sadržaj dokumentacije/uputa za prikupljanje ponuda,
* izraditi tehničke specifikacije i troškovnik te utvrditi tehničke i druge uvjete vezane za premet nabave,
* pripremiti poziv za dostavu ponuda i drugu potrebnu dokumentaciju koja će se uz poziv dostaviti gospodarskim subjektima,
* objaviti poziv za dostavu ponuda na web stranicama Naručitelja i/ili u elektroničkom oglasniku javne nabave i/ili poslati poziv za dostavu ponuda na adrese odabranih gospodarskih subjekata na dokaziv način,
* nakon isteka roka za dostavu ponuda otvoriti i pregledati pristigle ponude te sastaviti zapisnik o otvaranju, pregledu i ocjeni ponuda,
* rangirati ponude prema kriteriju za odabir ponuda,
* dati prijedlog Ravnatelju za odabir najpovoljnije ponude sukladno kriteriju za odabir i uvjetima propisanim u Pozivu za dostavu ponuda ili prijedlog za poništenje postupka,
* poslati odluku o odabiru najpovoljnije ponude ili odluku o poništenju postupka svim ponuditeljima,
* izraditi ugovor sukladno uvjetima određenim u Pozivu za dostavu ponuda i odabranoj ponudi.

U pripremi i provedbi postupaka nabave vrijednosti jednake ili veće od 2.650,00 eura (bez PDV-a), a manje od 10.000,00 eura (bez PDV-a) sudjeluju najmanje 2 (dva) ovlaštena predstavnika.

U pripremi i provedbi postupaka nabave vrijednosti jednake ili veće od 10.000,00 eura (bez PDV-a), a manje od 26.540,00 eura (bez PDV-a) za robe i usluge, odnosno 66.360,00 eura (bez PDV-a) za radove sudjeluju najmanje 3 (tri) ovlaštena predstavnika.

* 1. **KATEGORIJE POSTUPAKA JEDNOSTAVNE NABAVE**

# **Članak 5.**

Postupci jednostavne nabave, ovisno o vrijednosti predmeta nabave, u smislu ovog Pravilnika su:

1. nabave procijenjene vrijednosti manje od 2.650,00 eura (bez PDV-a),
2. nabave procijenjene vrijednosti jednake ili veće od 2.650,00 eura (bez PDV-a), a manje od 10.000,00 eura (bez PDV-a),
3. nabave procijenjene vrijednosti jednake ili veće od 10.000,00 eura, (bez PDV-a), a manje od 26.540,00 eura (bez PDV-a) za robe i usluge, odnosno 66.360,00 eura (bez PDV-a) za radove.
   1. **PROVEDBA POSTUPAKA NABAVE PROCIJENJENE VRIJEDNOSTI MANJE OD 2.650,00 EURA (bez PDV-a)**

# **Članak 6.**

Nabavu radova, roba i usluga procijenjene vrijednosti manje od 2.650,00 eura (bez PDV-a), Naručitelj provodi izdavanjem narudžbenice ili ako je svrsishodno, zaključivanjem ugovora sa jednim gospodarskim subjektom po vlastitom izboru.

Narudžbenica obavezno sadrži podatke o: izdavatelju narudžbenice, vrsti roba, radova ili usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu izvršenja usluge, isporuke robe ili izvođenja radova, načinu i roku plaćanja, gospodarskom subjektu - dobavljaču.

Narudžbenicu ili ugovor potpisuje Ravnatelj.

* 1. **PROVEDBA POSTUPAKA NABAVE PROCIJENJENE VRIJEDNOSTI JEDNAKE ILI VEĆE OD 2.650,00 EURA (bez PDV-a), A MANJE OD 10.000,00 EURA (bez PDV-a)**

# **Članak 7.**

Nabavu radova, roba i usluga procijenjene vrijednosti jednake ili veće od 2.650,00 eura (bez PDV-a), a manje od 10.000,00 eura (bez PDV-a), Naručitelj u pravilu provodi upućivanjem Poziva za dostavu ponuda na adresu najmanje 3 (tri) gospodarska subjekta po vlastitom izboru, primjenjujući elektronička sredstva komunikacije, a istodobno se poziv može objaviti i na web stranici Naručitelja i/ili u elektroničkom oglasniku javne nabave.

Iznimno, ovisno o prirodi predmeta nabave, uključujući i razinu tržišnog natjecanja u tom području, poziv za dostavu ponuda može se uputiti samo 1 (jednom) gospodarskom subjektu:

* kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt,
* za nabavu javnobilježničkih usluga, odvjetničkih usluga, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, medijskih usluga te usluga izmjene postojeće tehničke dokumentacije,
* zbog zaštite isključivih prava, uključujući prava intelektualnog vlasništva,
* kod provedbe nabave koja zahtijeva žurnost, što se mora posebno obrazložiti ili
* iz razloga više sile.

Rok za dostavu ponuda ne smije biti kraći od 3 (tri) dana od dana upućivanja poziva, odnosno objavljivanja poziva za dostavu ponuda na web stranici Naručitelja i/ili u elektroničkom oglasniku javne nabave.

Ponude se dostavljaju u elektroničkom obliku.

Kriterij za odabir ponuda u pravilu je najniža cijena ponude, a ovisno o prirodi predmeta nabave može se odrediti kriterij ekonomski najpovoljnije ponude.

Ako je kriterij odabira ekonomski najpovoljnija ponuda, osim kriterija cijene mogu se kao kriterij koristiti: kvaliteta, operativni troškovi, ekonomičnost, usluga nakon prodaje i tehnička pomoć, datum isporuke i rok isporuke, rok izvršenja ili jamstveni rok i slično te je u zapisniku o pregledu i ocjeni ponuda potrebno obrazložiti izabranu ponudu.

Ukoliko pristignu dvije prihvatljive ponude s istom najnižom cijenom, biti će odabrana ona koja je zaprimljena ranije.

Za odabir ponude je dovoljna 1 (jedna) pristigla ponuda koja udovoljava svim traženim zahtjevima i uvjetima Naručitelja.

Ovlašteni predstavnici Naručitelja koji provode postupak nabave daju prijedlog za odabir Ravnatelju.

Odluku o odabiru potpisuje Ravnatelj.

Nabava procijenjene vrijednosti jednake ili veće od 2.650,00 eura (bez PDV-a), a manje od 10.000,00 eura (bez PDV-a), provodi se zaključivanjem ugovora s odabranim ponuditeljem.

Ugovor potpisuje Ravnatelj.

# **Članak 8.**

Nakon isteka roka za dostavu ponuda, ponude zaprimaju i pregledavaju najmanje 2 (dva) ovlaštena predstavnika Naručitelja.

Ne provodi se javno otvaranje ponuda.

Ovlašteni predstavnici Naručitelja, nakon zaprimanja, pregleda i ocjene ponuda prema kriterijima utvrđenim u pozivu za dostavu ponuda te rangiranja ponuda i provjere ponuditelja, ako procjene potrebnim, predlažu Ravnatelju odabir najpovoljnije ponude ili poništenje postupka. O postupku pregleda i ocjene ponuda ovlašteni predstavnici Naručitelja sastavljaju zapisnik o pregledu i ocjeni ponuda.

Postupak će se poništiti ako nije dostavljena niti jedna ponuda, odnosno ako niti jedna dostavljena ponuda ne ispunjava u cijelosti zahtjeve iz Poziva za dostavu ponuda.

Postupak se može poništiti ako je cijena ponude veća od procijenjene vrijednosti nabave. Iznimno, Naručitelj može i iz drugih opravdanih razloga poništiti postupak ako je u Pozivu za dostavu ponuda naveden razlog isključenja.

Naručitelj će izvršiti odabir najpovoljnije ponude u pravilu najkasnije u roku od 15 dana od isteka roka za dostavu ponuda.

Odluku o odabiru ponude, odnosno odluku o poništenju postupka nabave Naručitelj je obvezan bez odgode istovremeno dostaviti svakom ponuditelju elektroničkim putem na dokaziv način (potvrda elektroničke pošte).

Na odluku o odabiru ili o poništenju postupka nije dopuštena žalba.

* 1. **PROVEDBA POSTUPAKA NABAVE JEDNAKE ILI VEĆE OD 10.000,00 EURA (bez PDV-a) DO 26.540,00 EURA (bez PDV-a) ZA NABAVU ROBA I USLUGA, ODNOSNO DO 66.360,00 EURA (bez PDV-a) ZA NABAVU RADOVA**

# **Članak 9.**

Nabavu radova, roba i usluga procijenjene vrijednosti jednake ili veće od 10.000,00 eura (bez PDV-a) do 26.540,00 eura (bez PDV-a) za robu i usluge, odnosno do 66.360,00 eura (bez PDV-a) za radove, Naručitelj provodi upućivanjem Poziva za dostavu ponuda na adresu najmanje 3 (tri) gospodarska subjekta po vlastitom izboru, primjenjujući elektronička sredstva komunikacije, a istodobno se poziv može objaviti i na web stranici Naručitelja i/ili u elektroničkom oglasniku javne nabave.

Iznimno, ovisno o prirodi predmeta nabave, uključujući i razinu tržišnog natjecanja u tom području, poziv za dostavu ponuda može se uputiti samo 1 (jednom) gospodarskom subjektu:

* kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt,
* za nabavu javnobilježničkih usluga, odvjetničkih usluga, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, medijskih usluga te usluga izmjene postojeće tehničke dokumentacije,
* zbog zaštite isključivih prava, uključujući prava intelektualnog vlasništva,
* kod provedbe nabave koja zahtijeva žurnost, što se mora posebno obrazložiti ili
* iz razloga više sile.

Rok za dostavu ponuda ne smije biti kraći od 5 (pet) dana od dana upućivanja poziva, odnosno objavljivanja poziva za dostavu ponuda na web stranici Naručitelja i/ili u elektroničkom oglasniku javne nabave.

Ponude se dostavljaju u elektroničkom obliku.

Kriterij za odabir ponuda može biti najniža cijena ponude ili ekonomski najpovoljnija ponuda.

Ako je kriterij odabira ekonomski najpovoljnija ponuda, osim kriterija cijene mogu se kao kriterij koristiti: kvaliteta, operativni troškovi, ekonomičnost, usluga nakon prodaje i tehnička pomoć, datum isporuke i rok isporuke, rok izvršenja ili jamstveni rok i slično te je u zapisniku o pregledu i ocjeni ponuda potrebno obrazložiti izabranu ponudu.

Ukoliko pristignu dvije prihvatljive ponude s istom najnižom cijenom, biti će odabrana ona koja je zaprimljena ranije.

Za odabir ponude je dovoljna 1 (jedna) pristigla ponuda koja udovoljava svim traženim zahtjevima i uvjetima Naručitelja te u cijelosti ispunjava svrhu nabave.

Ovlašteni predstavnici Naručitelja koji provode postupak nabave daju prijedlog za odabir Ravnatelju.

Odluku o odabiru potpisuje Ravnatelj.

Nabava procijenjene vrijednosti jednake ili veće od 10.000,00 eura (bez PDV-a) do 26.540,00 eura (bez PDV-a) za robu i usluge, odnosno do 66.360,00 eura (bez PDV-a) za radove, provodi se zaključivanjem ugovora s odabranim ponuditeljem.

Ugovor potpisuje Ravnatelj.

# **Članak 10.**

Nakon isteka roka za dostavu ponuda, ponude zaprimaju i pregledavaju najmanje 3 (tri) ovlaštena predstavnika Naručitelja.

Može se provesti javno otvaranje ponuda.

Ovlašteni predstavnici Naručitelja, kod javnog otvaranja ponuda sačinjavaju Zapisnik o otvaranju ponuda koji potpisuju ovlašteni predstavnici Naručitelja i ovlašteni predstavnici ponuditelja, Zapisnik uručuju svim prisutnim ovlaštenim predstavnicima ponuditelja te ga objavljuju u elektroničkom oglasniku javne nabave (ako je poziv za dostavu ponude objavljen u elektroničkom oglasniku javne nabave).

Ovlašteni predstavnici Naručitelja, nakon pregleda i ocjene ponuda prema kriterijima utvrđenim u pozivu za dostavu ponuda te rangiranja ponuda i provjere ponuditelja, ako procjene potrebnim, predlažu Ravnatelju odabir najpovoljnije ponude ili poništenje postupka. O postupku pregleda i ocjene ponuda ovlašteni predstavnici Naručitelja sastavljaju zapisnik o pregledu i ocjeni ponuda.

Postupak će se poništiti ako nije dostavljena niti jedna ponuda, odnosno ako niti jedna dostavljena ponuda ne ispunjava u cijelosti zahtjeve iz Poziva za dostavu ponuda.

Postupak se može poništiti ako je cijena ponude veća od osiguranih sredstava za nabavu. Iznimno, Naručitelj može i iz drugih opravdanih razloga poništiti postupak ako je u Pozivu za dostavu ponuda naveden razlog isključenja.

Naručitelj će izvršiti odabir najpovoljnije ponude u pravilu najkasnije u roku od 15 dana od isteka roka za dostavu ponuda.

Odluku o odabiru ponude, odnosno odluku o poništenju postupka nabave Naručitelj je obvezan bez odgode istovremeno dostaviti svakom ponuditelju elektroničkim putem na dokaziv način (potvrda elektroničke pošte) i/ili objavom u elektroničkom oglasniku javne nabave (ako je poziv za dostavu ponude objavljen u elektroničkom oglasniku javne nabave).

Na odluku o odabiru ili o poništenju postupka nije dopuštena žalba.

* 1. **POZIV ZA DOSTAVU PONUDE**

# **Članak 11.**

Pozivom za dostavu ponude Naručitelj obavještava gospodarske subjekte da pokreće jednostavnu nabavu.

Poziv za dostavu ponuda sadrži sve bitne uvjete nabave i uvjete za izvršenje ugovora:

1. Opće podatke o Naručitelju: naziv, adresu i OIB Naručitelja, podatke o osobama zaduženim za komunikaciju s ponuditeljima, zakonsku osnovu, procijenjenu vrijednost nabave, način izvršenja: potrebno je navesti kako će se predmetna nabava izvršiti, temeljem narudžbenice ili sklopljenog ugovora.
2. Podatke o predmetu nabave:

* opis predmeta nabave i tehničku specifikaciju (predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. Opis predmeta nabave ne smije pogodovati određenom gospodarskom subjektu. Opis predmeta nabave sadrži tehničke specifikacije te se, ako je potrebno, nadopunjava nacrtima, projektnom dokumentacijom, crtežima, modelima, uzorcima i sl.),
* evidencijski broj nabave (za nabave procijenjene vrijednosti jednake ili veće od 2.650,00 eura do 26.540,00 eura za nabavu robe i usluga, odnosno do 66.360,00 eura za nabavu radova),
* količinu predmeta nabave i tehničke specifikacije,
* rok, način i mjesto izvođenja, izvršenja ili dostavljanja predmeta nabave, da bi ponuditelji mogli navedeni trošak ukalkulirati u cijenu ponude,
* kriterije za odabir ponude (najniža cijena ili ekonomski najpovoljnija ponuda),
* dokaze sposobnosti i razloge isključenja – ako se traže (prilikom određivanja dokaza sposobnosti treba voditi računa o predmetu nabave te složenosti i vrijednosti predmeta nabave, zahtijevati dokumente koji su bitni za realizaciju nabave. Može zatražiti dostava sljedećih dokumenata: dokaz o nekažnjavanju (popunjen obrazac izjave o nekažnjavanju), dokaz pravne i poslovne sposobnosti (upis u sudski, obrtni, strukovni ili drugi odgovarajući registar, zahtijevanu suglasnost ili sl.), potvrda porezne uprave o stanju duga s osnove dospjelih poreznih obveza i obveza za mirovinsko i zdravstveno osiguranje, dokaz o financijskoj sposobnosti, dokaz o tehničkoj i stručnoj sposobnosti i sl. Svaki traženi dokument može se priložiti kao preslika izvorne isprave, a od najpovoljnijeg ponuditelja s kojim namjerava sklopiti ugovor, u svrhu provjere dostavljenih dokumenata, može se zatražiti izvornik ili preslika izvorne isprave od javnog bilježnika. Navedeno je bitno istaknuti u Pozivu za dostavu ponude (isključenje i dokazi sposobnosti)).

1. CPV oznaku (za nabave procijenjene vrijednosti jednake ili veće od 2.650,00 eura do 26.540,00 eura za nabavu robe i usluga, odnosno do 66.360,00 eura za nabavu radova)
2. Podatke o ponudi (ponuda je pisana izjava volje ponuditelja za izvođenje radova, izvršenje usluge ili isporuku robe, sukladno uvjetima i zahtjevima navedenim u Pozivu za dostavu ponude):

* jezik i pismo na kojem se izrađuje ponuda,
* sadržaj ponude,
* način izrade ponude,
* način dostave i rok za dostavu ponude (podnošenje ponuda i otvaranje ponuda),
* odredbe o cijeni ponude: potrebno je propisati način određivanja cijene ponude (u cijenu ponude bez PDV-a uračunavaju se svi troškovi i popusti ponuditelja; cijenu ponude potrebno je prikazati na način da se iskaže redom: cijena bez PDV-a, iznos PDV-a, te cijena ponude sa PDV-om),
* rok, način i uvjeti plaćanja (potrebno je navesti rok, način i uvjete plaćanja),
* bitni uvjeti za izvršenje ugovora o nabavi,
* obavijest o rezultatima postupka,
* podatak da protiv odluke o odabiru ili odluke o poništenju nije moguće uložiti žalbu,
* ostalo: Poziv za dostavu ponude (ovisno o predmetu nabave, vrijednosti i složenosti) može sadržavati i odredbe o jamstvu za ozbiljnost ponude, jamstvu za uredno ispunjenje ugovora, jamstvu za otklanjanje nedostataka u jamstvenom roku, odredbe o ugovorenoj kazni, odredbe o podizvoditeljima i sl.).

1. Ponudbeni list koji obavezno sadrži:

* podatke o ponuditelju ili zajednici ponuditelja (naziv, sjedište, OIB, matični broj, broj telefona, adresu e-pošte ili službe ovlaštene za zaprimanje pošte, podatke o kontakt osobi ponuditelja za pojašnjenje ponude, IBAN i banku ponuditelja, da li je ponuditelj u sustavu PDV-a ili nije te podatke o odgovornoj osobi ponuditelja),
* broj ponude i datum,
* izjavu o poznavanju predmeta nabave i prihvaćanju uvjeta nabave,
* cijenu ponude izraženu bez PDV-a, iznos PDV-a te sveukupnu cijenu izraženu sa PDV-om,
* mjesto i vrijeme ispunjavanja ponude,
* potpis ovlaštene osobe.

1. Troškovnik.

U slučaju zajednice ponuditelja svi članovi zajednice obvezni su pojedinačno dokazati svoju sposobnost za obavljanje profesionalne djelatnosti. U zajedničkoj ponudi mora biti navedeno koji će dio ugovora o jednostavnoj nabavi (predmet, količina, vrijednost i postotni dio) izvršavati pojedini član zajednice ponuditelja. Naručitelj neposredno plaća svakom članu zajednice ponuditelja za onaj dio ugovora o jednostavnoj nabavi koji je on izvršio, ako zajednica ponuditelja ne odredi drugačije. Odgovornost ponuditelja iz zajednice ponuditelja je solidarna.

Naručitelj može, prije donošenja odluke o odabiru, od najpovoljnijeg ponuditelja s kojim namjerava sklopiti ugovor o javnoj nabavi, zatražiti da u primjerenom roku dostavi ažurirane popratne dokumente, osim ako već iste ne posjeduje.

# **Članak 12.**

U Pozivu za dostavu ponude potrebno je naglasiti da se pri izradi ponude, ponuditelj mora pridržavati zahtjeva i uvjeta iz Poziva za dostavu ponude, odnosno da Naručitelj neće prihvatiti ponudu koja ne ispunjava uvjete i zahtjeve vezane uz predmet nabave.

Potrebno je navesti sastavne dijelove ponude, i to:

* ponudbeni list (ispunjen i potpisan od strane ponuditelja)
* troškovnik (ispunjen i potpisan od strane ponuditelja)
* dokaze sposobnosti (ako su traženi).

U cilju kvalitetnije komunikacije s gospodarskim subjektima, u Pozivu za dostavu ponude može se navesti:

* obavijest u vezi predmeta nabave (u slučaju mogućih nejasnoća gospodarski subjekti mogu za vrijeme roka za dostavu ponuda zatražiti dodatne informacije i objašnjenja vezana uz Poziv za dostavu ponude, navesti kontakt osobu od koje se mogu dobiti informacije vezane za predmetnu nabavu)
* obavijest o rezultatima predmetne nabave (navesti u kojem roku će ponuditelji biti obaviješteni o rezultatima nabave).
  1. **POSTUPAK PREGLEDA I OCJENE PONUDA**

# **Članak 13.**

Nakon isteka roka za zaprimanje ponuda ovlašteni predstavnici Naručitelja pregledavaju i ocjenjuju ponude na temelju uvjeta i zahtjeva iz Poziva za dostavu ponude te se o tome sastavlja zapisnik o pregledu i ocjeni ponuda.

Postupak pregleda i ocjene ponuda tajni su do donošenja Odluke o odabiru ponude.

Ovlašteni predstavnici Naručitelja provode pregled i ocjenu ponuda sljedećim redoslijedom, pregledavajući:

1. da li je ponuda dostavljena u roku za dostavu ponuda,
2. da li je dostavljeno jamstvo za ozbiljnost ponude (ako je traženo),
3. da li su dostavljeni traženi kriteriji za odabir gospodarskog subjekta (uvjeti sposobnosti),
4. računsku ispravnost ponude.

# **Članak 14.**

Ako su informacije ili dokumentacija koje treba dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od dotičnih ponuditelja da dopune, razjasne, upotpune ili dostave informacije ili dokumentaciju roku od 3 (tri) dana od dana traženja nadopune ponude.

Ako ponuda sadrži računsku pogrešku Naručitelj je obvezan od ponuditelja tražiti prihvat ispravka računske pogreške, a ponuditelj je dužan odgovoriti u roku od 3 (tri) dana od dana zaprimanja zahtjeva.

# **Članak 15.**

Naručitelj obvezan je poništiti postupak jednostavne nabave ako je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana sredstva, pazeći pri tom da cijena ponude ne prelazi prag jednostavne nabave.

* 1. **IZVRŠENJE UGOVORA O NABAVI**

# **Članak 16.**

Ugovor o nabavi mora biti u skladu s uvjetima određenima u Pozivu za dostavu ponuda i odabranom ponudom.

Ugovorne strane izvršavaju ugovor o nabavi u skladu s uvjetima određenima u pozivu za dostavu ponuda i odabranom ponudom.

Naručitelj je obvezan kontrolirati da li je izvršenje ugovora o nabavi u skladu s uvjetima određenima u pozivu za dostavu ponuda i odabranom ponudom.

Ako se ugovor o jednostavnoj nabavi proširuje na robu, radove ili usluge koje nisu obuhvaćene osnovnim ugovorom i/ili u slučaju potrebe nabave dodatnih radova, robe ili usluga, ugovor se može izmijeniti sklapanjem dodatka osnovnom ugovoru. Ukupna vrijednost svih izmjena ne smije biti viša od 30% osnovnog ugovora.

Vrijednost osnovnog ugovora i svih njegovih dodataka mora biti manja od 26.540,00 eura za nabavu robe i usluga, odnosno do 66.360,00 eura za nabavu radova.

Na odgovornost ugovornih strana za ispunjenje obveza iz ugovora o jednostavnoj nabavi primjenjuju se odgovarajuće odredbe Zakona o obveznim odnosima.

Ravnatelj imenuje osobe zadužene za nadzor nad izvršenjem ugovora o nabavi.

Osobe zadužene za praćenje izvršenja ugovora obvezne su, za potrebe objave registra ugovora, raspolagati podacima o datumu konačnog izvršenja ugovora o jednostavnoj nabavi i ukupnom plaćenom iznosu temeljem ugovora o jednostavnoj nabavi.

* 1. **PRIJELAZNE I ZAVRŠNE ODREDBE**

# **Članak 17.**

Stupanjem na snagu ovog Pravilnika prestaje važiti Pravilnik o provedbi postupaka bagatelne vrijednosti u Pučkom otvorenom učilištu Dugo Selo, KLASA: 035-01/14-02/47, URBROJ: 238-7-82-2-14-1 od 18.12.2014. godine.

# **Članak 18.**

Ovaj Pravilnik objavit će se na oglasnoj ploči Pučkog otvorenog učilišta Dugo Selo, a stupa na snagu osmog dana od dana objave.

|  |  |  |
| --- | --- | --- |
| KLASA: 021-05/25-01/4 |  | Predsjednik Upravnog vijeća |
| URBROJ: 238-7-82-2-25-1 |  | Pučkog otvorenog učilišta Dugo Selo |
|  |  |  |
| Dugo Selo, 14. srpnja 2025. godine |  | Zlatko Matacun |

Ovaj Pravilnik o provedbi postupaka jednostavne nabave objavljen je na oglasnoj ploči Pučkog otvorenog učilišta Dugo Selo dana 14. srpnja 2025. godine te je stupio na snagu dana 14. srpnja 2025. godine.

|  |
| --- |
| Pučkog otvorenog učilišta Dugo Selo |
|  |
| Nenad Haleuš Mali, prof |